## Rovira afirma que el Govern “anuncia ajudes a les falles tard i malament” i recorda que el Consell de Mazón ja ha atés més d’un centenar de peticions i ja compromés 1,2 milions d’euros

*** El conseller assenyala que “l’objectiu del Consell era que les comissions pogueren tindre les ajudes ja per a estes falles, de manera ràpida i sense burocràcia, per això l’anunci d’Urtasun resulta sorprenent hui, a dos dies que acaben les festes”
* Lamenta que el ministre no haja dit res dels 15 milions sol·licitats pel Consell per a un bo cultural amb el qual revitalitzar el consum de les zones afectades per les inundacions**

El conseller d’Educació, Cultura, Universitats i Ocupació, José Antonio Rovira, ha afirmat que l’anunci del ministre de Cultura, Ernest Urtasun, d’incloure ajudes a artistes fallers després de la riuada arriba “tard i malament” i ha recordat que el Consell de Carlos Mazón “ja ha atés les peticions de més d’un centenar de comissions falleres i ha compromés 1,2 milions d’euros”.

Rovira ha assenyalat que el Consell va posar en marxa el 27 de febrer esta línia urgent, amb una dotació de cinc milions d’euros i que finança fins a un màxim de 12.000 euros les activitats que duguen a terme les comissions falleres entre l’1 i el 19 de març d’enguany. “I tan sols una setmana després ja s’havien tramitat 105 peticions de comissions de municipis afectats per la riuada per a acollir-se a les ajudes directes”, ha indicat.

“L’objectiu era clar, que les comissions pogueren tindre les ajudes ja per a estes falles, de manera ràpida i sense burocràcia. Per això l’anunci d’Urtasun resulta sorprenent hui, a dos dies que acaben les festes”, ha manifestat.

El conseller ha lamentat que Urtasun no haja dit res de les peticions en matèria cultural sol·licitades pel Govern Valencià, entre les quals figuraven 15 milions d’euros per a un bo amb el qual revitalitzar el consum cultural de les zones afectades per les inundacions. “És una petició que ja li vaig traslladar en la reunió que vam mantindre el 20 de novembre a València i de la qual no hem sabut res, a pesar que se li ha reiterat en nombroses ocasions, l’última de les quals hui mateix per part de la secretària autonòmica de Cultura, Pilar Tébar”, ha indicat Rovira.

Així mateix, ha recordat que es va sol·licitar al ministre desgravacions fiscals, recursos urgents per a la recuperació del sector cultural i patrimonial i bonificacions fiscals extraordinàries per a projectes de mecenatge cultural en la zona afectada, així com ajudes a arxius, biblioteques o sectors audiovisual, musical i d’arts escèniques.

“L’única cosa que li hem sentit el Govern fins ara són ajudes per valor de dos milions d’euros a associacions culturals i no sabem quant se n’ha pagat d’estes. El que sí que sabem és que en qualsevol cas estan per davall de les ajudes del Consell, que ja ha destinat 4,7 milions d’euros en ajudes a indústries i sector cultural afectats per la riuada, import al qual cal sumar un milió d’euros per a professionals i empreses del sector editorial que estiguen radicades en els municipis afectats”, ha assenyalat.

Fecha: 17/03/2025